CELEX: 32022D1108
Language: ro
Date: 2022-07-01 00:00:00
Title: Decizia (UE) 2022/1108 a Comisiei din 1 iulie 2022 privind scutirea de taxe la import și scutirea de TVA la importuri, acordate pentru mărfuri destinate distribuirii sau punerii la dispoziție cu titlu gratuit persoanelor care fug din calea războiului din Ucraina și persoanelor aflate în dificultate în Ucraina [notificată cu numărul C(2022) 4469] (Numai textele în limbile cehă, croată, engleză, estonă, finlandeză, franceză, germană, greacă, italiană, irlandeză, lituaniană, maghiară, malteză, neerlandeză, polonă, română, slovacă, slovenă și suedeză sunt autentice)

5.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 178/57
               
            
         DECIZIA (UE) 2022/1108 A COMISIEI
         din 1 iulie 2022
         privind scutirea de taxe la import și scutirea de TVA la importuri, acordate pentru mărfuri destinate distribuirii sau punerii la dispoziție cu titlu gratuit persoanelor care fug din calea războiului din Ucraina și persoanelor aflate în dificultate în Ucraina
         
            
               [notificată cu numărul C(2022) 4469]
            
         
         (Numai textele în limbile cehă, croată, engleză, estonă, finlandeză, franceză, germană, greacă, italiană, irlandeză, lituaniană, maghiară, malteză, neerlandeză, polonă, română, slovacă, slovenă și suedeză sunt autentice)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/132/CE a Consiliului din 19 octombrie 2009 de stabilire a domeniului de aplicare a articolului 143 literele (b) și (c) din Directiva 2006/112/CE în ceea ce privește scutirea de la taxa pe valoarea adăugată a anumitor importuri finale de bunuri (1), în special articolul 53 primul paragraf,
         având în vedere Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale (2), în special articolul 76 primul paragraf,
         întrucât:
         
                     (1)
                  
                  
                     La 24 februarie 2022, Rusia a demarat o agresiune militară neprovocată și nejustificată împotriva Ucrainei. În urma invadării Ucrainei de către Rusia, până la 24 mai 2022 aproximativ 6,2 milioane de persoane au sosit în Uniune. Afluxul de persoane care fug din calea războiului din Ucraina reprezintă o provocare pentru statele membre în cauză în ceea ce privește asigurarea unei asistențe umanitare suficiente și satisfacerea nevoilor primare ale acestor persoane. Slovacia, la 27 februarie 2022, Polonia, la 28 februarie 2022, și Cehia, la 11 martie 2022, au solicitat asistență în conformitate cu articolul 15 alineatul (1) din Decizia nr. 1313/2013/UE a Parlamentului European și a Consiliului (3) în ceea ce privește adăposturile temporare de urgență, articolele necesare pentru cazare, medicamentele și articolele medicale, echipamentele utilizate pentru gestionarea și furnizarea de alimente pentru persoanele care fug din calea războiului din Ucraina.
                  
               
                     (2)
                  
                  
                     La 24 februarie 2022, Ucraina a solicitat asistență în conformitate cu articolul 16 alineatul (1) din Decizia nr. 1313/2013/UE privind furnizarea de protecție civilă.
                  
               
                     (3)
                  
                  
                     Ca expresie a solidarității și a sprijinului, statele membre și comunitatea internațională au răspuns furnizând bunuri destinate asistenței umanitare distribuite persoanelor care fug din calea războiului și sosesc în Uniune, precum și persoanelor afectate de războiul din Ucraina.
                  
               
                     (4)
                  
                  
                     La 14 martie 2022, Comisia a consultat statele membre cu privire la necesitatea unei decizii a Comisiei care să prevadă scutirea de la plata taxelor la import și scutirea de taxa pe valoarea adăugată (denumită în continuare „TVA”) pentru bunurile importate pentru a fi puse în liberă circulație în vederea distribuirii sau a punerii gratuite la dispoziția persoanelor care fug din calea războiului din Ucraina. În urma acestei anchete, astfel de cereri au fost formulate de Austria, Cehia, Croația, Estonia, Franța, Grecia, Luxemburg, Malta, Polonia, România, Slovacia, Slovenia, Țările de Jos și Ungaria la 18 martie 2022, de Irlanda și Lituania la 21 martie 2022 și de Finlanda și Italia la 23 martie 2022 (denumite în continuare „statele membre solicitante”).
                  
               
                     (5)
                  
                  
                     Întrucât criza umanitară provocată de invadarea Ucrainei de către Rusia are consecințe majore nu numai în Ucraina, ci și în mai multe state membre, aceasta constituie o catastrofă care afectează teritoriul mai multor state membre în sensul capitolului XVII secțiunea C din Regulamentul (CE) nr. 1186/2009 și al titlului VIII capitolul 4 din Directiva 2009/132/CE.
                  
               
                     (6)
                  
                  
                     Prin urmare, este oportun ca statele membre solicitante să fie autorizate să acorde scutiri de la plata taxelor la import pentru mărfurile importate în scopurile descrise la articolul 74 din Regulamentul (CE) nr. 1186/2009 și o scutire de TVA pentru mărfurile importate în scopurile descrise la articolul 51 din Directiva 2009/132/CE de către sau în numele organizațiilor de stat sau ale organizațiilor caritabile sau filantropice aprobate de autoritățile competente ale statelor membre solicitante. Având în vedere situația fără precedent și necesitatea de a reacționa rapid, este oportun ca statele membre solicitante să fie autorizate să acorde scutiri de taxe și de TVA pentru mărfurile destinate asistenței umanitare, importate pentru a fi puse în liberă circulație inclusiv de către organizații de stat sau alte organizații caritabile sau filantropice care sunt autorizate și desfășoară activități similare într-un alt stat membru solicitant în care se intenționează utilizarea mărfurilor. Pentru a răspunde solicitărilor statelor membre de a oferi asistență persoanelor care au rămas în Ucraina și care sunt grav afectate de război, este, de asemenea, necesar să se autorizeze inclusiv transferul acestor mărfuri către organizații de stat ucrainene sau organizații caritabile sau filantropice aprobate de autoritățile ucrainene competente pentru distribuirea gratuită a mărfurilor către persoanele aflate în dificultate în Ucraina. În plus, este oportun ca statele membre solicitante să fie autorizate să acorde scutiri de la plata taxelor la import pentru mărfurile importate în scopurile descrise la articolul 74 din Regulamentul (CE) nr. 1186/2009 și o scutire de TVA pentru mărfurile importate în scopurile descrise la articolul 51 din Directiva 2009/132/CE atunci când sunt importate pentru a fi puse în liberă circulație de către sau în numele agențiilor pentru ajutor în caz de dezastre cu scopul de a răspunde nevoilor lor în perioada în care acordă ajutoare persoanelor care fug din calea războiului din Ucraina.
                  
               
                     (7)
                  
                  
                     Pentru a monitoriza importurile pentru care se acordă scutirea de taxe sau scutirea de TVA, statele membre solicitante trebuie să informeze Comisia cu privire la natura și cantitățile diferitelor mărfuri admise cu scutire de taxe la import și de TVA pentru distribuirea sau punerea gratuită la dispoziția persoanelor care fug din calea războiului din Ucraina, cu privire la organizațiile pe care le-au aprobat pentru distribuirea sau punerea la dispoziție a acestor mărfuri și cu privire la măsurile luate pentru a preveni utilizarea mărfurilor în alte scopuri decât acoperirea nevoilor persoanelor care fug din calea războiului din Ucraina.
                  
               
                     (8)
                  
                  
                     Pentru a asigura respectarea condițiilor prevăzute în prezenta decizie, pentru a preveni neregulile și a proteja interesele financiare ale Uniunii și ale statelor membre, statele membre solicitante trebuie să asigure aplicarea unor măsuri de gestionare a riscurilor și a unor măsuri de control vamal pertinente în ceea ce privește punerea în liberă circulație și utilizarea și transferul ulterior către Ucraina al mărfurilor pentru care se acordă scutirea de taxe vamale sau scutirea de TVA. Măsurile luate trebuie raportate Comisiei în termenul stabilit prin prezenta decizie.
                  
               
                     (9)
                  
                  
                     Luând în considerare provocările extreme cu care se confruntă statele membre solicitante, scutirea de taxe la import și scutirea de TVA trebuie să fie acordate pentru importurile efectuate începând din 24 februarie 2022. Scutirile trebuie să rămână în vigoare până la 31 decembrie 2022.
                  
               
                     (10)
                  
                  
                     La 19 aprilie 2022, statele membre au fost consultate în conformitate cu articolul 76 alineatul (1) din Regulamentul (CE) nr. 1186/2009 și cu articolul 53 alineatul (1) din Directiva 2009/132/CE,
                  
               ADOPTĂ PREZENTA DECIZIE:
         
            Articolul 1
            
               (1)   Mărfurile sunt admise în regim de scutire de taxe la import, în sensul articolului 2 alineatul (1) litera (a) din Regulamentul (CE) nr. 1186/2009, și sunt exonerate de la plata taxei pe valoarea adăugată (TVA) în cazul importurilor definite la articolul 2 alineatul (1) litera (a) din Directiva 2009/132/CE a Consiliului atunci când sunt îndeplinite următoarele condiții:
               
                           (a)
                        
                        
                           mărfurile sunt destinate uneia dintre următoarele utilizări:
                           
                                       (i)
                                    
                                    
                                       distribuirea gratuită de către organismele și organizațiile menționate la litera (c) în beneficiul persoanelor care fug din calea războiului din Ucraina;
                                    
                                 
                                       (ii)
                                    
                                    
                                       punerea, în mod gratuit, la dispoziția persoanelor care fug din calea războiului din Ucraina, bunurile rămânând în proprietatea organismelor și organizațiilor menționate la litera (c);
                                    
                                 
                     
                           (b)
                        
                        
                           mărfurile îndeplinesc cerințele prevăzute la articolele 75, 78, 79 și 80 din Regulamentul (CE) nr. 1186/2009 și la articolele 52, 55, 56 și 57 din Directiva 2009/132/CE;
                        
                     
                           (c)
                        
                        
                           mărfurile sunt importate pentru a fi puse în liberă circulație de către sau în numele unor organizații de stat, inclusiv organisme de stat, organisme publice și alte organisme de drept public sau de către sau în numele unor organizații caritabile sau filantropice aprobate de autoritățile competente din statele membre solicitante în care se intenționează utilizarea bunurilor.
                        
                     
            
               (2)   Mărfurile menționate la alineatul (1) pot fi, de asemenea, admise în regim de scutire de taxe la import în sensul articolului 2 alineatul (1) litera (a) din Regulamentul (CE) nr. 1186/2009 și scutite de TVA la import în sensul articolului 2 alineatul (1) litera (a) din Directiva 2009/132/CE într-un stat membru solicitant, altul decât statul membru solicitant în care se intenționează utilizarea mărfurilor, cu condiția ca mărfurile să fie importate în vederea punerii în liberă circulație de către o organizație de stat sau de altă organizație caritabilă sau filantropică autorizată de autoritățile competente și care desfășoară activități similare în statul membru se intenționează utilizarea mărfurilor.
            
            
               (3)   Transferul mărfurilor între cele două state membre face obiectul unei notificări prealabile din partea unei organizații caritabile sau filantropice autorizate către autoritățile competente ale statului membru solicitant care acordă scutirea de taxe și de TVA.
            
            
               (4)   Sub rezerva notificării prealabile a autorităților competente ale statului membru solicitant care acordă scutirea de taxe, organizațiile care beneficiază de scutirea de taxe și de scutirea de TVA în conformitate cu alineatele (1) și (2) pot transfera mărfurile menționate la alineatul (1), pentru care au fost acordate scutiri de taxe și de TVA, către organizații de stat ucrainene sau alte organizații caritabile sau filantropice aprobate de autoritățile ucrainene competente pentru distribuirea gratuită a mărfurilor către persoanele aflate în dificultate în Ucraina.
            
            
               (5)   Sub rezerva articolelor 75-80 din Regulamentul (CE) nr. 1186/2009 și a articolelor 52-57 din Directiva 2009/132/CE, mărfurile sunt totodată admise în regim de scutire de taxe la import, în sensul articolului 2 alineatul (1) litera (a) din Regulamentul (CE) nr. 1186/2009, și sunt exonerate de TVA în cazul importurilor definite la articolul 2 alineatul (1) litera (a) din Directiva 2009/132/CE atunci când sunt importate pentru a fi puse în liberă circulație de către sau în numele agențiilor pentru ajutor în caz de dezastre cu scopul de a răspunde nevoilor lor în perioada în care acordă ajutoare persoanelor care fug din calea războiului din Ucraina.
            
         
         
            Articolul 2
            Statele membre comunică lunar Comisiei informații privind natura și cantitățile mărfurilor admise cu scutire de taxe la import și de TVA în temeiul articolului 1, în a cincisprezecea zi a lunii următoare lunii de raportare.
            Până la 31 martie 2023, statele membre trebuie să comunice Comisiei următoarele informații:
            
                        (a)
                     
                     
                        o listă a organizațiilor aprobate de autoritățile competente din statele membre, menționate la articolul 1 alineatul (1) litera (c);
                     
                  
                        (b)
                     
                     
                        informații consolidate cu privire la natura și cantitățile de mărfuri admise cu scutire de taxe la import și de TVA în temeiul articolului 1;
                     
                  
                        (c)
                     
                     
                        măsurile luate pentru a asigura respectarea articolelor 78, 79 și 80 din Regulamentul (CE) nr. 1186/2009 și a articolelor 55, 56 și 57 din Directiva 2009/132/CE și, după caz, măsurile de gestionare a riscurilor și de control vamal luate în temeiul articolului 46 din Regulamentul (UE) nr. 952/2013 al Parlamentului European și al Consiliului (4) în ceea ce privește mărfurile care intră în domeniul de aplicare al prezentei decizii.
                     
                  
         
            Articolul 3
            Articolul 1 se aplică importurilor efectuate în Austria, Croația, Cehia, Estonia, Finlanda, Franța, Grecia, Ungaria, Irlanda, Italia, Lituania, Luxemburg, Malta, Țările de Jos, Polonia, România, Slovacia și Slovenia de la 24 februarie 2022 până la 31 decembrie 2022.
         
         
            Articolul 4
            Prezenta decizie se adresează Republicii Cehe, Republicii Estonia, Irlandei, Republicii Elene, Republicii Franceze, Republicii Croația, Republicii Italiene, Republicii Lituania, Marelui Ducat al Luxemburgului, Ungariei, Republicii Malta, Regatului Țărilor de Jos, Republicii Austria, Republicii Polone, României, Republicii Slovenia, Republicii Slovace și Republicii Finlanda.
            Se aplică de la 24 februarie 2022.
         
         
            Adoptată la Bruxelles, 1 iulie 2022.
            
               
                  Pentru Comisie
               
               Paolo GENTILONI
               
                  Membru al Comisiei
               
            
         
         
            (1)  JO L 292, 10.11.2009, p. 5.
         
            (2)  JO L 324, 10.12.2009, p. 23.
         
            (3)  Decizia nr. 1313/2013/UE a Parlamentului European și a Consiliului din 17 decembrie 2013 privind un mecanism de protecție civilă al Uniunii (JO L 347, 20.12.2013, p. 924).
         
            (4)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).